Peter Christensen (V), 2012-06-08:
Skal det være dyrere at være dansker?
Til det spørgsmål må man sige, at regeringen er kommet rigtig skidt fra start, men har jo selvfølgelig alle muligheder for at ændre på det dårlige førstehåndsindtryk, der er blevet givet.
Regeringen startede med at hæve skatter og afgifter med 6 mia. kr. og lagde en tung byrde på borgere og virksomheder.
Fra regeringens side mente man, at svaret på en trængt økonomisk udvikling altså var at gøre det dyrere at være dansker og at øge skatter og afgifter.
Og selv om man påstod, at det ingen negative effekter ville have, kan man allerede nu se og konstatere, at grænsehandelen blomstrer, at 5.000 personer er smuldret ud af arbejdsudbuddet, og at en almindelig lønmodtagerfamilie mangler 3.400 kr. i det årlige husholdningsbudget.
Regeringen har sat en helt gal kurs, men der er forhåbentlig grund til optimisme.
For udviklingen kan jo vendes, hvis man vil.
Skaden kan gøres god igen, hvis ikke helt, så delvis – hvis man vil.
Vil regeringen det?
Ja, det afhænger jo af, om man er parat til at lade nogle af reformpengene indgå som reel finansiering i den skattereform, som regeringen har lagt frem.
Der er en del tidsler, som er nødt til at komme ud af skattereformen, for ellers ville den være til skade for dansk økonomi og for danskerne.
Det gælder de boligejere, som man i valgkampen højt og helligt lovede at frede.
Nu piller man alligevel ved rentefradraget.
Man gør et usikkert boligmarked endnu mere usikkert.
Regeringen vil også diskriminere i skattesystemet, lave en skattesats, der skal gælde for de unge under folkepensionsalderen, og en anden for de ældre over folkepensionsalderen.
Og så vil regeringen svække selve folkepensionen, så det bliver mindre attraktivt at spare op til egen alderdom.
Det er for bare at nævne nogle af de allermest oplagte – ja, undskyld mig udtrykket
Men som sagt er der et potentiale, hvis regeringen vil.
Regeringen har anvist, hvordan man kan bruge reformerne fra regeringens 2020-plan, og hvordan man kan frigøre finansiering for op mod 13 mia. kr., afhængigt af hvordan den modernisering, som udgør de 5 mia. kr., konkret udmøntes.
Så muligheden er der bestemt for at lave en ambitiøs skattereform, hvis man tager nogle af de friske reformpenge og reelt letter skatten.
Venstre er klar til at lave en ambitiøs skattereform, der kan sikre velstand og vækst.
Regeringen lægger i den økonomiske plan op til, som forudsætning for, at tingene hænger sammen, at vi skal have en privat vækst på 2¼ pct.
Det er måske det allermest interessante tal i hele planen, for det er i en historisk sammenligning faktisk en relativt høj vækst.
Men hvordan får vi en privat vækst i den størrelsesorden?
Det er regeringen også nødt til at spørge sig selv om.
Og der er svaret ikke at finde i det, statsministeren indledte den her debat med, nemlig at der ikke sker noget ved, at skatter og afgifter øges, for danskerne får jo også noget for pengene.
Det eneste, der ikke kommer, er privat vækst.
Vi venter spændt på regeringen, om den har reel vilje til at ville gøre andet end blot at flytte penge fra danskernes ene lomme til den anden.
Vores signal til regeringen er klart: Er viljen der, er Venstre der også, men vi får ikke en vækst i Danmark ved at genere danskerne med yderligere skatter og afgifter.
Jeg skal på vegne af Venstre, Det Konservative Folkeparti og Dansk Folkeparti oplæse følgende: Forslag til vedtagelse »
Folketinget konstaterer, at regeringen siden sin tiltrædelse har gjort det dyrere at være dansker og forringet danske virksomheders konkurrencevilkår ved at hæve skatter og afgifter med over 6 mia. kr. Folketinget konstaterer, at regeringens skattestigninger har øget skattebyrden for en almindelig arbejderfamilie med 3.400 kr., øget grænsehandlen og sammen med regeringens øvrige finanslov varigt trukket 5.000 personer ud af arbejdsudbuddet.
Folketinget konstaterer, at regeringen har fremlagt et forslag til en skattereform, der øger byrden for boligejerne, aldersdiskriminerer i skattesystemet og svækker incitamentet til at spare op til sin egen alderdom.